CELEX: 32022R0094
Language: et
Date: 2022-01-24 00:00:00
Title: Komisjoni rakendusmäärus (EL) 2022/94, 24. jaanuar 2022, milles käsitletakse toimeaine fosmeedi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (EMPs kohaldatav tekst)

25.1.2022   
               
               
                  ET
               
               
                  Euroopa Liidu Teataja
               
               
                  L 16/33
               
            
         KOMISJONI RAKENDUSMÄÄRUS (EL) 2022/94,
         24. jaanuar 2022,
         milles käsitletakse toimeaine fosmeedi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
         ning arvestades järgmist:
         
                     (1)
                  
                  
                     Komisjoni direktiiviga 2007/25/EÜ (2) kanti toimeaine fosmeet nõukogu direktiivi 91/414/EMÜ (3) I lisasse.
                  
               
                     (2)
                  
                  
                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.
                  
               
                     (3)
                  
                  
                     Toimeaine fosmeedi heakskiit, nagu on sätestatud rakendusmääruse (EL) nr 540/2011 lisa A osas, aegub 31. juulil 2022.
                  
               
                     (4)
                  
                  
                     Komisjoni rakendusmääruse (EL) nr 844/2012 (5) artikli 1 kohaselt on kõnealuses artiklis sätestatud ajavahemiku jooksul esitatud taotlus toimeaine fosmeedi heakskiidu pikendamiseks.
                  
               
                     (5)
                  
                  
                     Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.
                  
               
                     (6)
                  
                  
                     Referentliikmesriik koostas kaasreferentliikmesriigiga konsulteerides pikendamise hindamisaruande kavandi ning esitas selle 29. septembril 2020 Euroopa Toiduohutusametile (edaspidi „toiduohutusamet“) ja komisjonile.
                  
               
                     (7)
                  
                  
                     Toiduohutusamet edastas pikendamise hindamisaruande kavandi taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks ning käivitas asjaomase avaliku konsultatsiooni. 20. augustil 2020 esitas toiduohutusamet komisjonile oma järelduse (6) selle kohta, kas fosmeet võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. Toiduohutusamet muutis oma järeldust ja edastas selle komisjonile 22. juulil 2021.
                  
               
                     (8)
                  
                  
                     Toiduohutusamet tegi kindlaks lubamatu riski käitajatele, töötajatele, juuresolijatele ja elanikele isegi isikukaitsevahendite kasutamise või saadaolevate leevendusmeetmete kohaldamise korral. Toiduohutusamet tuvastas ka suure vahetu ja kroonilise ohu tarbijatele ja veeorganismidele ning suure ohu lindudele, imetajatele ja sihtrühma mittekuuluvatele lülijalgsetele (sealhulgas mesilastele).
                  
               
                     (9)
                  
                  
                     Lisaks ei saanud toiduohutusamet teha täielikku tarbijariski hindamist, kuna taotleja esitatud teabe põhjal ei olnud võimalik hinnata kõiki kaupu ega kõiki potentsiaalselt olulisi metaboliite. Lõpuks jõudis toiduohutusamet järeldusele, et arengutoksilisuse hindamist ei saa lõpule viia, kuna taotleja ei esitanud asjakohast uuringut.
                  
               
                     (10)
                  
                  
                     Komisjon esitas 26. jaanuaril 2021 pikendamisaruande ja 24. märtsil 2021 määruse eelnõu fosmeedi kohta alalisele taime-, looma-, toidu- ja söödakomiteele.
                  
               
                     (11)
                  
                  
                     Komisjon palus taotlejal esitada oma märkused toiduohutusameti järelduste kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotleja esitaks oma märkused pikendamist käsitleva aruande kohta. Taotleja esitas oma märkused ja need on põhjalikult läbi vaadatud.
                  
               
                     (12)
                  
                  
                     Vaatamata taotleja esitatud väidetele ei olnud võimalik kõnealuse toimeainega seotud probleeme lahendatuks lugeda.
                  
               
                     (13)
                  
                  
                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seetõttu on asjakohane jätta toimeaine fosmeedi heakskiit vastavalt kõnealuse määruse artikli 20 lõike 1 punktile b pikendamata.
                  
               
                     (14)
                  
                  
                     Rakendusmäärust (EL) nr 540/2011 tuleks seega vastavalt muuta.
                  
               
                     (15)
                  
                  
                     Liikmesriikidele tuleks anda piisavalt aega fosmeeti sisaldavate taimekaitsevahendite lubade tagasivõtmiseks.
                  
               
                     (16)
                  
                  
                     Kui liikmesriigid annavad fosmeeti sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, ei tohi kõnealune ajavahemik olla pikem kui 9 kuud alates käesoleva määruse jõustumisest.
                  
               
                     (17)
                  
                  
                     Komisjoni rakendusmäärusega (EL) 2021/745 (7) pikendati fosmeedi heakskiitu 31. juulini 2022, et pikendamise saaks lõpule viia enne kõnealuse aine heakskiidu aegumist. Kuna aga otsus heakskiidu pikendamata jätmise kohta on tehtud enne kuupäeva, mil heakskiidu pikendamine aegub, tuleks käesolevat määrust kohaldada nii kiiresti kui võimalik.
                  
               
                     (18)
                  
                  
                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust fosmeedi heakskiitmiseks.
                  
               
                     (19)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Toimeaine heakskiidu pikendamata jätmine
            Toimeaine fosmeedi heakskiitu ei pikendata.
         
         
            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osast jäetakse välja 153. rida, milles käsitletakse fosmeeti.
         
         
            Artikkel 3
            Üleminekumeetmed
            Liikmesriigid võtavad toimeainet fosmeeti sisaldavate taimekaitsevahendite load tagasi hiljemalt 1. maiks 2022.
         
         
            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, lõpeb 1. novembriks 2022.
         
         
            Artikkel 5
            Jõustumine
            Käesolev määrus jõustub seitsmendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. jaanuar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 309, 24.11.2009, lk 1.
         
            (2)  ELT L 106, 24.4.2007, lk 34, ja ELT L 56M, 29.2.2008, lk 326.
         
            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
         
            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
         
            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).
         
            (6)  Peer review of the pesticide risk assessment of the active substance phosmet („Vastastikune eksperdiarvamus toimeaine fosmeedi pestitsiidina kasutamise riskihindamise kohta“). EFSA Journal (2021);19(3):6237.
         
            (7)  Komisjoni 6. mai 2021. aasta rakendusmäärus (EL) 2021/745, millega muudetakse rakendusmäärust (EL) nr 540/2011 seoses toimeainete alumiiniumammooniumsulfaadi, alumiiniumsilikaadi, beflubutamiidi, bentiavalikarbi, bifenasaadi, boskaliidi, kaltsiumkarbonaadi, kaptaani, süsinikdioksiidi, tsümoksaniili, dimetomorfi, etefooni, teepuuekstrakti, famoksadooni, rasva destilleerimisjääkide, rasvhapete C7 kuni C20, flumioksasiini, fluoksastrobiini, flurokloridooni, folpeedi, formetanaadi, giberelliinhappe, giberelliinide, heptamaloksüloglükaani, hüdrolüüsitud valkude, raudsulfaadi, metasakloori, metribusiini, milbemektiini, Paecilomyces lilacinus’e tüve 251, fenmedifaami, fosmeedi, metüülpirimifossi, taimeõlide/rapsiseemneõli, kaaliumvesinikkarbonaadi, propamokarbi, protiokonasooli, kvartsliiva, kalaõli, lõhna abil toimivate taimse või loomse päritoluga repellentide/lambarasva, S-metolakloori, liblikaliste hargnemata ahelaga feromoonide, tebukonasooli ja uurea heakskiidu kehtivusaja pikendamisega (ELT L 160, 7.5.2021, lk 89).